Ajali ya maisha

Ajali ya maisha

Aghalabu watu husema kuwa ndoa ni suala la muda mrefu.Ndoa yaweza kuleta
furaha au majonzi.Hutegemea mtu ambaye utamchagua wewe mwenyewe bila
kushurutishwa.Unapoamua kufunga pingu za maisha na unayedhamiria kuishi
naye milele huwa umefanya chaguo.Chaguo lolote lile huweza kuwa zuri au
baya.Unapofanya chaguo ni lazima uwe tayari kwa matokeo.Matokeo huwa na
pande mbili.Upande hasi na upande chanya.Kwa hivi sasa ningependa
kuegemea katika suala la ndoa.

Ndoa huchukua muda mwingi kabla ikamilike.Huenda wanaoowana wakaamua
kufanya harusi ambayo itafana.Hilo halijalishi.Ndoa haihusiani na
harusi,veli wala suti.Ndoa hutambulika kama jambo takatifu na dini ya
kikirsto pamoja na dini ya kiislamu.Lakuzingatia zaidi ni je utaishi na
nani baada ya harusi.Ukichagua mkorofi utakosa amani siku zote za maisha
yako na ukichagua mnyenyekevu utakuwa na furaha na amani moyoni.

Lavender alimpenda Robinson mvulana mtanashati.Mapenzi yake kwake
yalimfunga macho mpaka akajisahau.Hakufikiria kuhusu maisha ya baadaye
ila alifikiria maisha ya wakati aliokuwa.Robinson alikuwa mkwasi wa
kutajika.Lavender alipata kila alichohitaji kwa wakati bila
kucheleweshwa.Aliona amependwa na mpenzi wake kiasi cha kwamba hata
wazazi wake walipojaribu kumwambia awe makini aliwajibu kuwa yeye hakuwa
mtoto tena na alijua alichokuwa akikifanya.

Uchumba uliendelea kwa raha teletele.Robinson akamtunza malkia wake
barabara.Upendo wao ukazidi na kuenea kote.Ikawa mara wameenda
matembezi,mara wameenda ng'ambo kwa ndege na kununuliwa nguo
mpya.Lavender alipokea elfu thelatini kila mwisho wa mwezi.Licha ya
Robinson kumtumia pesa zile bado alimwongezea zingine
walipokutana.Lavender alifuraha ghaya akaongeza huba lake kwake.Robinson
alipomwomba awe mke wake alirukaruka na kumkubali.

Harusi ya kukata na shoka ikaandaliwa katika ukumbi mojawapo
mjini.Wakasherehekea siku yao wakiwa wamevalia tabasamu lakini
usilolijua ni kama usiku wa giza totoro.Robinson alikuwa ameficha kucha
zake.Alipommiliki Lavender alianza kuwa mlevi.Kila mara mke wake
angemwuliza kuhusiana na kubadilika kwake angepokea kichapo cha mbwa.Ni
mara ngapi Lavender amelala nje na kupigwa na baridi shadidi huku
Robinson akipata usingizi wa pono ndani ya chumba chao?

Haki yake ya ndoa hakupewa.Pesa za matumizi zilikosekana.Alijuta kuacha
kazi yake ya uuguzi kisa ameolewa na tajiri.Alitamani kuanza familia na
Robinson lakini mwenzake hakuliona hili kuwa jambo la maana.Lavender
alipitia masaibu mengi ambayo hakuyatarajia.Simu yake ya rununu
alipokonywa na huyu Robinson na kuambiwa maadam alikuwa mume wake basi
itabidi azungumze naye peke yake.Isitoshe alimkataza kuwatembelea
marafiki wala marafiki kumtembelea.

Kupigwa kukageuka mtindo wake wa maisha.Akajiona zuzu kwa kuangukia
mtego.Alijaribu kutoroka lakini hakufaulu.Alikuja kugundua kuwa mume
wake alikuwa ameeka kamera za siri ili kumwezesha kujua alichokifanya
mke wake hata angekuwa mbali.Lavender alisikitika baada ya mume wake
kuleta vimada vyake kwao nyumbani na kufanya nao tendo la ndoa kitandani
mwake.Alijuta kwa yakini.Fikra za maneno ya wazazi wake zilimjia peupe
ndipo akajua alionywa lakini alitia masikio pamba.

Mateso yalizidi kila uchao.Mwili wake ulijaa uchungu kutokana na
kupigwa.Aliishi maisha ya kujifanya tu ilimradi watu wasijue yaliyokuwa
yanamsibu.Alitamani aende kanisani kuomba dua lakini
haikuwezekana.Alikuwa ashapewa onyo kali kwamba iwapo angetoa siri za
kwao nyumbani mume wake angemtoa roho.